10.11. 2016:
Stadig har SAS ikke haft lyst til at åbne sagen, trods ordene d. 24/10-16...       ganske grotesk, at man kan reklamere vidt og bredt med høj servicegrad - det kan man i hvert fald ikke kalde det.

Siden sidst har jeg ønsket at afmelde SAS nyhedsmails, men ved klik på linket nederst i mails ender det hver gang - uanset browser og computertype - med en linje om, at siden ikke findes.

Egentlig er det vel ikke så mærkeligt, at SAS ingen mailadresse har - filosofien er sikkert, at hvis kunderne ikke kan skrive til os, går problemerne sikkert væk. 

05.11.2016:
Snart er 2 uger gået, siden jeg oprettede nedenstående i en klageformular hos SAS   ...den blev oprettet på foranledning af SAS selv: "...så tager vi fat på din sag med det samme".

Nu er så gået disse næsten 2 uger, og status er stadig, at sagen er registreret, men ikke åbnet    ...tsk tsk - siger det ikke alt om det firma

27.10.2016:
Rejsen blev bestilt i november 2015 samråd med rejsearrangør, som syntes, at vi skulle prøve SAS og deres nye rute til Miami. Udrejse 13. og hjemrejse 24. oktober 2016

Herunder er, hvad jeg har skrevet til SAS i deres klageformular mandag d. 24. oktober 2016    ...hvorpå jeg endnu ikke har fået svar - de har end ikke åbnet sagen for behandling. 

Fortællingen kommer her:

"Vi kunne dagen før afgang ikke checke ind og kontaktede SAS 2 gange. Svarene var tøvende ..med en god grund.
Grunden var nok den, at de pladser, vi bestilte i november 2015 (sæderne C-D-E på rækkerne 46 og 47) var ændret til 46 C-D-E-F og 47 C-D.  
Jeg havde ikke bemærket ændringen, og da vi kom i flyet sad en vrissen ældre svensk dame og hendes mand på 47E og F.
Høfligt gjorde jeg opmærksom på, at hun vist havde sat sig et forkert sted, men jeg fik et vredt ”her skal jeg sidde” og kiggede så på vore boardingpasses    …og ganske rigtigt havde hun fået en af vore pladser.

Det havde SAS gjort uden at informere os om noget overhovedet - det er ikke i orden. Tilmed havde jeg talt med SAS 2 gange i løbet af den dag, hvor I reklamerer med, at man kan checke ind online og frit vælge blandt resterende sæder. Det sidste skulle jeg ikke, for jeg havde jo fået mine for et lille år siden.

I dag har jeg talt med SAS igen - og nu er jeg endnu mere rystet:
Jeg har fået at vide, at når man reserverer sæder, forespørger man kun på dem, man kan ikke være sikker på at få dem.
Og hvis vi havde betalt - fx 250 kr. pr. sæde - og ikke fik dem alligevel, så ville man heller ikke få pengene tilbage.  Jeg bad supporteren forklare det flere gange, for jeg kunne ikke tro, hvad jeg hørte, og hun kunne godt forstå, at det virker mærkeligt.

Hvem er det hos SAS, som mener at være Gud og kunne se, hvem der har mest behov for pladser ved siden af hinanden?

Måske var det ældre ægtepar trofaste kunder, så de kommer nok igen - men det er HELT sikkert, at ingen i vor lille kreds kommer nogensinde til at have med SAS at gøre igen. Bad judgement fra SAS' side - der er væsentligt flere rejser tilbage i os 6 med vore resterende leveår, end der er i ægteparret.

Vi kunne holde ferie i Miami og Caribien og spekulere på, om vi kom til at sidde i hver sin ende af flyet på vej hjem, og det er ikke det, man forventer - SAS kan stole på os, men åbenbart ikke omvendt

Jeg er en meget omgængelig mand med pænt sprogbrug, men i denne forbindelse kan jeg ikke lade være med at skrive, at den selvfedme, som har kastet SAS ud i krise efter krise slet ikke er død - den lever i bedste velgående.

Og ellers   …tjah - alt koster penge på SAS-fly, så vi købte 3 flasker vand for 60 kr.  Måske kunne stewarden lige have gjort opmærksom på, at vi blot behøvede rejse os og gå 5 meter bagud i flyet, så kunne vi drikke alt det gratis flaskevand på glas, som vi ville.
Sådan kunne flere eksempler nævnes omkring personalets optræden, service, indeklima i flyet, udvalget af film, musik osv.        ..slet ikke den standard, vi kender fra Lufthansa.

ALDRIG mere SAS      ...betaler gerne lidt ekstra hos andre - man får så meget mere for de penge.

Jeg påregner snareste respons med information om SAS' tanker omkring dette - hvad agter man at gøre i vort tilfælde. Jeg forventer ordentlig besked - ikke blot en halv sniksnak fra en frontline supporter."

Budskabet må være klart for alle læsere:  Bliv væk fra SAS - der er ingen værdi for pengene    ...og det er jo ikke discountpriser, de kører med, selvom de yder, som om det var.